Document ID: /roh_data/filtered/fineweb-2-filterrobots_roh.jsonl.gz/6870

1969: Americans sa tschentan sin la glina
- Glindesdi, 14.6.2010, 15:53
Igl è stà insatge sensaziunal - avant 40 onns èn ils Americans sgulads e sa tschentads sin la glina. Ils 21 da fanadur 1969 è la missiun dad Apollo 11 gartegiada. La notg da lez onn curt avant las quatter ha l'american Neil Armstrong fatg l'emprim pass sin la glina. El ha ditg ils pleds renumads: "Quai è in pitschen pass per in uman, dentant in grond pass per l'umanitad."
Il sgol sin la glina
Oz sa fatschentain nus dal sgol dad Apollo 11, vul dir dal mument che la rachetta è partida enfin che la nav Eagle è sa tschentada cun ils astronauts sin la glina. Ina persuna ch'enconuscha fitg bain l'astronomia e l'astronautica è Men Jon Schmidt, el stat a Gossau ed è oriund da Sent.
Il motiv da sgular sin la glina
Tge motiv han ils Americans gì da sgular sin la glina? E pertge han els chalà gia l'onn 1972 cun las missiuns d'Apollo? E tge èsi da dir da las teorias che dubitan ch'ils astronauts èn stads sin la glina? Quellas dumondas respunda l'expert da l'astronautica Men Jon Schmidt.
Effects sin l'ambient, la tecnica e la mentalitad
Avant 40 onns èn ils Americans sgulads e sa tschentads sin la glina. Quai eveniment - insumma l'astronautica - ha laschà enavos fastizs en la vita da mintgadi. Intgins da quels fastizs èn svanids suenter curt temps, auters èn restads enfin il di dad oz. Sur da tals fastizs raquinta la fisicra da la Germania Brigitte Röthlein.
Effects sin films, musica e societad
Oz guardain nus tge fastizs ch'il sgol sin la glina ha laschà enavos en la cultura: en films, en la musica u en general en la vita da mintgadi. Sur da quai tema discurrin nus cun l'istoricra per scienza e tecnica a la ETH da Turitg Sabine Höhler.
La "missiun" dal moderatur Bruno Stanek
La missiun d'Apollo 11 ha cuzzà in'emna, ils 16 da fanadur è la rachetta partida ed ils 24 da fanadur èn ils astronauts turnads puspè sin terra. La televisiun svizra ha rapportà da quest eveniment en detagl. Il commentader prominent tar la televisiun è stà dal 1968 - 1972 Bruno Stanek. Nus avain discurrì cun il matematicher ed expert per l'astronautica en ses biro ad Arth-Goldau sur da sia "missiun".
Perditgas sa regordan
Avant 40 onns, la notg dals 20 da fanadur sin ils 21 da fanadur 1969, èn ils astronauts americans sa tschentads sin la glina. Millis persunas han observà quest eveniment avant la televisiun. Duas da quellas persunas che han guardà la missiun d'Apollo 11 èn Natali Lombris da Vella ed Ignaz Cathomen da Falera. Els sa regordan da quest eveniment.